Source: http://ec.europa.eu/civiljustice/maintenance_claim/maintenance_claim_aus_mt.htm
Timestamp: 2017-07-22 09:17:04+00:00
Document Index: 703308

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Kummissjoni Ewropea - Network gudizzjarju ewropew - Talbiet ta’manteniment - Awstrija
> Talbiet ta’manteniment
> Awstrija
L-aħħar aġġornament: 04-04-2006
Talbiet ta’manteniment - AwstrijaDin il-paġna issa skadiet. L-aġġornament qed jitħejja bħalissa u jkun disponibbli fil-Portal Ewropew tal-Ġustizzja elettronika.
Xi jfissru l-kunċetti "manteniment" u "obbligu tal-manteniment" fil-liġi Awstrijaka? 2.
Sa liema età il-wild igawdi d-dritt għall-manteniment? 3.
F’liema każi tapplika l-liġi Awstrijaka? 4.
Għal-liġi ta’ liema pajjiż jirreferu l-qrati Awstrijaċi, meta l-liġi tagħhom ma tapplikax? 5.
Min għandu jieħu l-manteniment għandu jirrikorri għand xi organizzazzjoni partikolari, xi uffiċċju amministrattiv (ċentrali jew lokali) jew qorti biex jippreżenta t-talba tiegħu għall-manteniment? 5.A.
Kif nista’ napplika għall-manteniment ma’ din l-organizzazzjoni jew ma’ dan l-uffiċċju (ċentrali jew lokali), u liema proċedura tintuża? 6.
Tista’ ssir applikazzjoni f’isem qarib, ħabib qrib jew ulied taħt l-età? 7.
Kif ikun jaf applikant, li jixtieq iressaq il-każ il-qorti, liema hija l-qorti kompetenti? 8.
L-applikant jeħtieġ rappreżentant (avukat avukat, organizzazzjoni dipartiment tal-gvern speċifiku (ċentrali jew lokali), oħrajn) biex iressaq il-każ il-qorti? Jekk le, x’inhi l-proċedura? 9.
L-applikant ikollu jidħol f’xi spejjeż biex iressaq kawża fil-qorti? Jekk iva, għal kemm jammontaw bejn wiehed u ieħor? Applikanti mingħajr mezzi finanzjarji suffiċjenti jistgħu japplikaw għall-għajnuna legali biex tkopri l-ispejjeż tal-kawża? 10.
X’forma ta’ manteniment x’aktarx li tagħti l-qorti? Fil-każ ta’ ħlas ta’ manteniment, kif jiġi ddeterminat l-ammont tiegħu? Jista’ jkun hemm reviżjoni tad-deċiżjoni tal-qorti biex jiġu kkunsidrati bidliet fin-nefqa għall-għixien jew sitwazzjonijiet ġodda fil-familja? 11.
Kif u lil min isir il-ħlas ta’ manteniment? 12.
Kif jista’ wieħed li obbligat iħallas il-manteniment u ma jridx, jiġi mġiegħel iħallas? 13.
Hemm organizzazzjonijiet jew uffiċċji ta’ amministrazzjoni (ċentrali jew lokali) li jgħinu fil-ġbir tal-ħlas tal-manteniment? 14.
Dawn stess jistgħu jħallsu l-manteniment kollu jew biċċa minnu minflok min għandu jħallas? X’jiġri meta l-applikant ikun residenti fl-Awstrija iżda min hu obbligat iħallas ikun residenti f’pajjiż ieħor? 15.
L-applikant jista’ jitlob l-għajnuna ta’ organizzazzjoni jew uffiċċju ta’ amministrazzjoni (ċentrali jew lokali) fl-Awstrija? 16.
Jekk iva, x’inhuma l-ismijiet u l-indirizzi ta’ dawn l-organizzazzjonijiet jew uffiċċji ta’ amministrazzjoni? 17.
X’forma tieħu l-għajnuna mogħtija minn dawn l-organizzazzjonijiet jew uffiċċji ta’ amministrazzjoni? 18.
L-applikant jista’ jfittex direttament dawn l-organizzazzjonijiet jew uffiċċji ta’ amministrazzjoni? 19.
Jekk iva, x’inhuma l-ismijiet u l-indirizzi ta’ dawn l-organizzazzjonijiet jew uffiċċji ta’ amministrazzjoni? 20.
X’forma tieħu l-għajnuna mogħtija minn dawn l-organizzazzjonijet jew uffiċċji ta’ amministrazzjoni? 1. Xi jfissru l-kunċetti "manteniment" u "obbligu tal-manteniment" fil-liġi Awstrijaka?
Min għandu jħallas il-manteniment fil-konfront ta’ persuni oħra:- il-ġenituri lill-ulied?Il-ġenituri għandhom jikkontribwixxu, b’mod proporzjonali skond kemm jifilħu jlaħħqu mal-ħtiġijiet ta’ wliedhom u skond iċ-ċirkustanzi tagħhom meta jitqiesu l-ħiliet, ix-xeħtiet, l-inklinazzjonijiet u l-possibiltajiet ta’ żvilupp ta’ wliedhom. Il-ġenitur responsabbli mid-dar fejn jgħix il-wild jagħti l-kontribuzzjoni tiegħu b’dan il-mod. Il-ġenitur l-ieħor huwa fid-dmir li jħallas il-manteniment.- l-ulied lill-ġenituri?L-ulied huma obbligati li jmantnu ’l ġenituri skond iċ-ċirkostanzi, jekk il-ġenituri ma jkunux f’qagħda li jmantnu lilhom infushom u sakemm huma ma jkunux traskuraw bil-kbir id-dmirijiet tagħhom li jmantnu lill-uliedhom. - il-miżżewġin divorzjati kontra xulxin?Il-konjuġi responsabbli esklussivament jew prinċipalment għandu jħallas il-manteniment lill-konjuġi l-ieħor skond iċ-ċirkostanzi, sakemm id-dħul tagħhom minn beni u qligħ minn attività, li hu mistenni minnhom skond iċ-ċirkustanzi, ma jkunx biżżejjed. Jekk iż-żewġ konjuġi għandhom it-tort fid-divorzju, u għalhekk ħadd minhom ma jġorr l-akbar parti tat-tort, tista’ tingħata kontribuzzjoni għall-manteniment lill-konjuġi li ma jistax imantni lilu nnifsu, jekk u sakemm dan huwa ġust fid-dawl tal-bżonnijiet u s-sitwazzjoni finanzjarja tal-konjuġi l-ieħor. L-obbligu ta’ kontribuzzjoni jista’ jiġi limitat fiż-żmien. Fil-każ ta’ ftehim bi qbil għad-divorzju il-miżżewġin jistgħu jiftiehmu liberament, jekk wieħed għandux iħallas manteniment lill-ieħor, jew jekk huma jirrinunzjawx għat-talba tal-manteniment.
- Oħrajn? Il-miżżewġin għandhom jikkontribwixxu skond il-ħtiġijiet tagħhom flimkien skond iċ-ċirkostanzi u l-ħiliet tagħhom. Għalhekk anki fiż-żwieġ, il-konjuġi li ma jaħdimx għandu dritt għall-manteniment fil-konfront tal-konjuġi li jaħdem bi qligħ. Jekk il-miżżewġin jgħixu flimkien, il-manteniment bażikament jingħata fin-natura. Meta r-rabta taż-żwieġ tinħall, il-manteniment jingħata f’forma ta’ flus.
2. Sa liema età il-wild igawdi d-dritt għall-manteniment?
Id-dritt tal-wild għall-manteniment jintemm malli jkollu l-kapaċità li jmantni lilu nnifsu, li ma jiddependix minn età partikolari li jrid jilħaq (speċjalment mhux meta jsir maġġorenni), iżda minn meta l-wild ikun f’qagħda li jaqla’ huwa stess il-mezzi xierqa biex imantni lilu nnifsu. Fil-ġudizzju dwar il-kapaċità li jmantni lilu nnifsu, iċ-ċirkostanzi tal-ħajja tal-wild u tal-ġenituri huma determinanti.
3. F’liema każi tapplika l-liġi Awstrijaka?
Il-manteniment jiġi ġġudikat skond il-liġi Awstrijaka meta: il-persuna li jkollha dritt għall-manteniment ma tkunx għadha għalqet il-21 sena u jkollha r-residenza normali tagħha fl-Awstrija;persuna, li ma tkunx għadha għalqet il-21 sena, u tkun ċittadina Awstrijaka, tagħmel talba għall-manteniment quddiem qorti Awstrijaka u min huwa obbligat iħallas il-manteniment huwa Awstrijak ukoll u jkollu r-residenza normali tiegħu fl-Awstrija;il-konjuġi li jagħmel talba għall-manteniment ikun ċittadin Awstrijak u anki l-konjuġi l-ieħor huwa jew kien Awstrijak ukoll;il-konjuġi li jagħmel talba għall-manteniment dejjem kellu nazzjonalità differenti mill-konjuġi l-ieħor jew ħadd minnhom m’għad għandu n-nazzjonalità komuni oriġinali u t-tnejn għandhom jew kellhom residenza normali fl-Awstrija u wieħed minnhom għad għandu r-residenza tiegħu fl-Awstrija; jewskond in-normi ta’ referenza li jirregolaw il-liġi applikabbli (ara Antwort zu 4), l-ebda qorti oħra m’hi kompetenti u l-akbar rabta hija ma’ l-Awstrija.
4. Għal-liġi ta’ liema pajjiż jirreferu l-qrati Awstrijaċi, meta l-liġi tagħhom ma tapplikax?
It-talba għall-manteniment ta’ konjuġi jew ta’ konjuġi divorzjat kontra l-ieħor hija regolata mill-istatus personali komuni (il-liġi tad-domiċilju) tal-konjuġi, u fin-nuqqas ta’ dan skond l-aħħar wieħed komuni, sakemm wieħed minnhom ikun żammu. Jekk ma jkollhomx domiċilju komuni jew ħadd minnhom ma żammu, tipprevali l-liġi ta’ l-istat, fejn il-miżżewġin ikollhom ir-residenza abitwali tagħhom. Jekk ikollhom ir-residenza abitwali tagħhom fi stati differenti, tapplika l-liġi ta’ l-istat fejn it-tnejn l-aħħar kellhom ir-residenza abitwali, sakemm wieħed minnhom ikun żammha. Jekk qatt ma kellhom ir-residenza abitwali fl-istess stat jew l-ebda mit-tnejn m’għad għandu residenza abitwali f’dan l-istat, it-talba għall-manteniment għandha tiġi ġġudikata skond il-liġi ta’ l-istat li miegħu hemm l-akbar rabta. It-talba għall-manteniment ta’ persuni li għadhom m’għalqux il-21 sena tiġi ġġudikata skond il-liġi ta’ l-istat fejn huma jkollhom ir-residenza abitwali, meta dan l-istat huwa firmatarju tat-Trattat ta’ The Hague ta’ l-24 ta’ Ottubru 1956 dwar il-liġijiet li japplikaw fl-obbligi ta’ manteniment favur it-tfal.Talbiet ta’ manteniment mill-ġenituri kontra l-ulied jew minn wild kontra l-ġenituri, meta l-wild ikollu aktar minn 21 sena jew ma jkollux ir-residenza tiegħu fi stat firmatarju tat-trattat imsemmi hawn fuq, jiġu ġġudikati skond l-istatus personali tal-wild.Għat-talbiet l-oħra għall-manteniment hija determinanti l-liġi ta’ l-istat li miegħu teżisti l-akbar rabta.
5. Min għandu jieħu l-manteniment għandu jirrikorri għand xi organizzazzjoni partikolari, xi uffiċċju amministrattiv (ċentrali jew lokali) jew qorti biex jippreżenta t-talba tiegħu għall-manteniment?
Bħala prinċipju, min għandu jieħu l-manteniment u min għandu jagħtih jistgħu jiftiehmu barra l-qorti dwar l-obbligu tal-ħlas. Fil-każ ta’ manteniment għall-ulied, ftehim bħal dan jista’ jsir quddiem xi aġenzija ta’ ħidma soċjali favur it-tfal. Jekk ma jintlaħaqx ftehim, min għandu jieħu l-manteniment għandu jressaq it-talba tiegħu quddiem il-qorti kompetenti tad-distrett tiegħu.
5.A. Kif nista’ napplika għall-manteniment ma’ din l-organizzazzjoni jew ma’ dan l-uffiċċju (ċentrali jew lokali), u liema proċedura tintuża?
Ulied taħt l-età jistgħu jitolbu lill-qorti tad-distrett fi proċess mhux kontenzjuż, sabiex jingħata manteniment lill-ulied. Ulied maġġorenni u oħrajn bi dritt għall-manteniment għandhom jieħdu azzjoni legali għall-manteniment fil-qorti tad-distrett, liema azzjoni tiġi trattata fi proċedura ċivili normali.
6. Tista’ ssir applikazzjoni f’isem qarib, ħabib qrib jew ulied taħt l-età?
Bażikament kull talba għall-manteniment għandha ssir f’isem il-persuna stess. Għal wild taħt l-età l-applikazzjonijiet relattivi għandhom isiru mir-rappreżentant legali.
7. Kif ikun jaf applikant, li jixtieq iressaq il-każ il-qorti, liema hija l-qorti kompetenti?
Talbiet għall-manteniment jistgħu jsiru – jiddependi minn min ikollu d-dritt għall-manteniment u min ikollu l-obbligu tal-manteniment – f’tipi differenti ta’ kawżi (proċess mhux kontenzjuż, proċess kontenzjuż) u quddiem qrati differenti. Bħala prinċipju, talbiet għall-manteniment jaqgħu taħt il-kompetenza tal-qorti tad-distrett. Talbiet ta’ manteniment li joħorġu minn relazzjoni fiż-żwieġ jaqgħu taħt il-kompetenza tal-qorti, li hija wkoll reponsabbli għat-tilwim fiż-żwieġ stess. Il-manteniment fir-relazzjoni bejn ġenituri u wlied jista’ jintalab fil-qorti tad-distrett, fejn min ikollu d-dritt għall mantenment ikollu r-residenza normali tiegħu, jew jekk mhux residenti ta’ l-Awstrija, fejn ikun residenti dak iż-żmien. Jekk ma jkunx residenti fl-Awstrija, il-qorti kompetenti tkun dik fejn ikun residenti normalment ir-rappreżentant legali; fejn dan ma jkunx residenti ta’ l-Awstrija, u jekk il-każ jittratta wlied taħt l-età, il-qorti tad-distrett fejn wieħed mill-ġenituri jkollu r-residenza normali tiegħu; jekk il-każ jittratta dwar ulied suġġetti għat-tutela, il-qorti ta’ l-aħħar residenza normali fl-Awstrija; inkella l-qorti distrettwali taċ-ċentru ta’ Vjenna.
8. L-applikant jeħtieġ rappreżentant (avukat avukat, organizzazzjoni dipartiment tal-gvern speċifiku (ċentrali jew lokali), oħrajn) biex iressaq il-każ il-qorti? Jekk le, x’inhi l-proċedura?
F’każi ta’ manteniment fi proċeduri kontenzjużi, kull parti, fl-ewwel istanza tista’ tirrappreżenta lilha nnifisha jew tkun rappreżentata minn kwalunkwe persuna oħra; meta l-każ jinvolvi flus jew valur monetarju ta’ aktar minn € 4,000, il-partijiet jistgħu – jekk ma’ jirrappreżentawx lilhom infushom – ikunu rappreżentati minn avukat. Fejn il-każ jiġi trattat fi proċess mhux kontenzjuż, ir-rappreżentanza mhijiex neċessarja iżda hija permessa xorta waħda.
9. L-applikant ikollu jidħol f’xi spejjeż biex iressaq kawża fil-qorti? Jekk iva, għal kemm jammontaw bejn wiehed u ieħor? Applikanti mingħajr mezzi finanzjarji suffiċjenti jistgħu japplikaw għall-għajnuna legali biex tkopri l-ispejjeż tal-kawża?
Kemm f’kawża kontenzjuża kif ukoll f’waħda bonarja normalment joħorġu l-ispejjeż. L-ammont ta’ l-ispejjeż tal-qorti huwa regolat fil-liġi ta’ l-ispejjeż tal-qorti u jiddependi essenzjalment mill-valur tat-talba għall-manteniment. Fil-każ ta’ applikant taħt l-età l-ispejjeż tal-qorti – independentement mis-sentenza – qatt ma jitħallsu mill-applikant taħt l-età, iżda dejjem minn min obbligat iħallas il-manteniment. L-ammont previst għandu jintalab mill-qorti f’każi eċċezzjonali biss. Jekk il-possibbilitajiet finanzjarji ta’ l-attur ma jkunux biżżejjed, l-ispejjeż jistgħu jiġu temporanjament posposti bis-saħħa tar-regola ta’ għajnuna fil-proċess.
10. X’forma ta’ manteniment x’aktarx li tagħti l-qorti? Fil-każ ta’ ħlas ta’ manteniment, kif jiġi ddeterminat l-ammont tiegħu? Jista’ jkun hemm reviżjoni tad-deċiżjoni tal-qorti biex jiġu kkunsidrati bidliet fin-nefqa għall-għixien jew sitwazzjonijiet ġodda fil-familja?
La għall-kalkolu tal-manteniment tal-konjuġi u lanqas għall-manteniment ta’ l-ulied ma jeżistu regoli stretti fil-liġi. Il-ġurisprudenza madanakollu żviluppat ċerti rati, li l-entitajiet li jiddeċiedu jistgħu jirreferu għalihom fil-kalkolu ta’ l-ammont ta’ manteniment. Jekk wara li l-manteniment jiġi ffissat mill-qorti jinbidlu ċ-ċirkostanzi, tista’ ssir applikazzjoni biex l-ammont jiġi revist.
11. Kif u lil min isir il-ħlas ta’ manteniment?
Il-manteniment għandu jitħallas bażikament fi flus u direttament lil min għandu d-dritt għall-manteniment (jew fil-kont tal-bank tiegħu). Il-manteniment ta’ l-ulied għandu jitħallas lil dak il-ġenitur li jieħu ħsieb u jrabbi lill-ulied.
12. Kif jista’ wieħed li obbligat iħallas il-manteniment u ma jridx, jiġi mġiegħel iħallas?
Jekk l-obbligu tal-ħlas ġie ddeterminat f’sentenza tal-qorti, f’riżoluzzjoni jew f’dokument pubbliku, tista’ toħroġ ordni ta’ eżekuzzjoni kontra min huwa obbligat iħallas il-manteniment, jekk dan ma jonorax id-dmir tal-ħlas. Jekk min huwa obbligat iħallas il-manteniment ma’ jonorax id-dmir tal-ħlas fil-konfront ta’ ulied taħt l-età, dan jista’ jkollu konsegwenzi ta’ natura penali.
13. Hemm organizzazzjonijiet jew uffiċċji ta’ amministrazzjoni (ċentrali jew lokali) li jgħinu fil-ġbir tal-ħlas tal-manteniment?
Fil-każ ta’ ulied taħt l-età biss l-aġenzija reġjonali għall-ħidma soċjali favur it-tfal tgħin lir-rappreżentant legali fil-ġbir tal-ħlas ta’ manteniment.
14. Dawn stess jistgħu jħallsu l-manteniment kollu jew biċċa minnu minflok min għandu jħallas? X’jiġri meta l-applikant ikun residenti fl-Awstrija iżda min hu obbligat iħallas ikun residenti f’pajjiż ieħor?
Taħt ċerti ċirkustanzi l-qorti tista’ tippermetti l-ħlas tal-manteniment bil-quddiem lill-ulied taħt l-età. F’dawn il-każi, il-manteniment jiġi antiċipat mill-istat, u l-arretrati tal-manteniment jitħallsu lura minn min huwa obbligat iħallas il-mantenment. Jekk jintlaħqu r-rekwiżiti għall-ħlas bil-quddiem, ma tagħmel l-ebda differenza jekk min huwa obbligat iħallas il-manteniment ikunx residenti fl-Awstrija jew f’pajjiż ieħor.
15. L-applikant jista’ jitlob l-għajnuna ta’ organizzazzjoni jew uffiċċju ta’ amministrazzjoni (ċentrali jew lokali) fl-Awstrija?
Applikant li joqgħod f’pajjiż ieħor, jista’ jitlob l-għajnuna ta’ l-awtoritajiet (ċentrali jew lokali) biss f’każi li jaqgħu taħt il-Konvenzjoni tan-NU ta’ l-20 ta’ Ġunju 1956 dwar ir-rikonoxximent ta’ talbiet għall-manteniment barra l-pajjiż. Applikazzjoni bħal din għandha tiġi ppreżentata lil aġenzija ta’ l-istat fejn jgħix l-applikant. L-applikazzjoni bid-dokument neċessarji kollha mbagħad tiġi mgħoddija mill-aġenzija ta’ barra lill-aġenzija Awstrijaka li tilqa’ l-applikazzjonijiet (Bundesministerium für Justiz Taqsima I 10). Il-Ministeru Federali tal-Ġustizzja, min-naħa tiegħu, jgħaddi l-applikazzjoni lill-qorti kompetenti (biex tinbeda u tiġi implementata l-proċedura ta’ talba għall-manteniment jew biex tiġi eżegwita sentenza jew titolu ieħor legali għall-ħlas ta’ manteniment).Naturalment l-applikant jista’ jfittex fil-qorti kompetenti direttament. F’dan il-każ iżda hu stess irid jieħu ħsieb li josserva l-kundizzjonijiet formali kollha. Fost ir-rekwiżiti li huma ġeneralment validi huwa jista’ japplika għall-għajnuna legali (ara “Prozesskostenhilfe – Österreich”).
16. Jekk iva, x’inhuma l-ismijiet u l-indirizzi ta’ dawn l-organizzazzjonijiet jew uffiċċji ta’ amministrazzjoni?
Ara t-tweġiba għall-mistoqsija 15.
17. X’forma tieħu l-għajnuna mogħtija minn dawn l-organizzazzjonijiet jew uffiċċji ta’ amministrazzjoni?
18. L-applikant jista’ jfittex direttament dawn l-organizzazzjonijiet jew uffiċċji ta’ amministrazzjoni?
19. Jekk iva, x’inhuma l-ismijiet u l-indirizzi ta’ dawn l-organizzazzjonijiet jew uffiċċji ta’ amministrazzjoni?
20. X’forma tieħu l-għajnuna mogħtija minn dawn l-organizzazzjonijet jew uffiċċji ta’ amministrazzjoni?
« Talbiet ta’manteniment - Informazzjoni Ġenerali | Awstrija - Informazzjoni Ġenerali »